Illum, il-Kummissjoni Ewropea ppreżentat green paper biex tniedi dibattitu politiku wiesa' dwar l-isfidi u l-opportunitajiet tas-soċjetà Ewropea li qed tixjieħ. Din tistabbilixxi l-impatt ta' din ix-xejra demografika evidenti fl-ekonomija u s-soċjetà tagħna u tistieden lill-pubbliku jesprimi l-fehmiet tiegħu dwar x'għandu jkun ir-rispons għal din ix-xejra f'konsultazzjoni pubblika, li se tibqa' għaddejja għal 12-il ġimgħa. Dubravka Šuica, il-Viċi President għad-Demokrazija u d-Demografija, qalet: “Il-fatt li qed ngħixu ħajja itwal u aktar b'saħħitha mill-ġenerazzjonijiet ta' qabel juri s-suċċess u s-saħħa tal-ekonomija soċjali tas-suq tagħna. Iżda dan jippreżenta wkoll sfidi ġodda, u joffri opportunitajiet li jeħtieġ li nqisu. Din il-green paper se tniedi diskussjoni dwar l-użu tal-potenzjal sħiħ ta' popolazzjoni li qed tixjieħ - l-ixpruni għall-innovazzjoni li hija tippreżenta, u r-risposti ta' politika meħtieġa.” Il-green paper tfassal id-dibattitu dwar it-tixjiħ billi tistabbilixxi l-veloċità u l-iskala tal-bidliet demografiċi fis-soċjetà tagħna, kif ukoll l-impatt li dan għandu fil-politiki tagħna u l-mistoqsijiet li rridu nistaqsu lilna nfusna f'dan ir-rigward. Din tkopri kollox mill-promozzjoni tal-istili ta' ħajja tajbin għas-saħħa u t-tagħlim tul il-ħajja sat-tisħiħ tas-sistemi tas-saħħa u tal-kura għall-popolazzjoni akbar fl-età. Tissottolinja l-ħtieġa li nżidu aktar nies fil-forza tax-xogħol, tenfasizza l-opportunitajiet għall-ħolqien tal-impjiegi u tħares lejn l-impatt tat-tixjiħ fuq il-karrieri, il-benessri, il-pensjonijiet, il-protezzjoni soċjali u l-produttività tagħna. Il-Green Paper tieħu approċċ taċ-ċiklu tal-ħajja, li jirrifletti l-impatt universali tat-tixjiħ fuq il-ġenerazzjonijiet u l-istadji kollha tal-ħajja. Billi tagħmel dan, hija tenfasizza l-importanza ta' bilanċ tajjeb bejn is-soluzzjonijiet sostenibbli għas-sistemi tagħna ta' protezzjoni soċjali, u t-tisħiħ tas-solidarjetà interġenerazzjonali. Fid-deċennji li ġejjin, l-għadd ta' persuni akbar fl-età fl-UE se jiżdied. Illum, dawk li għandhom 'il fuq minn 65 sena jifformaw 20 % tal-popolazzjoni, u sal-2070 mistennija li jilħqu t-30 %. Sadanittant, il-proporzjon ta' nies li għandhom 'il fuq minn 80 sena huwa mistenni li jkun aktar mid-doppju, li jilħaq it-13 % sal-2070. Bl-istess mod, l-għadd ta' persuni potenzjalment fil-bżonn ta' kura fit-tul huwa mistenni li jiżdied minn 19,5 miljun fl-2016 għal 23,6 miljun fl-2030 u 30,5 miljun fl-2050 (UE-27). Passi li jmiss Il-konsultazzjoni pubblika li tnediet illum hija miftuħa għaċ-ċittadini u l-organizzazzjonijiet interessati mill-Istati Membri kollha, inkluż mil-livelli reġjonali u lokali. Ir-riżultati tal-konsultazzjoni se jgħinu biex jiġi identifikat l-appoġġ meħtieġ għan-nies, ir-reġjuni u l-komunitajiet tagħhom. Abbażi tar-riżultati, il-Kummissjoni se tqis ir-risposti possibbli ta' politika biex issaħħaħ l-isforzi fl-Istati Membri u r-reġjuni biex tindirizza l-kwistjonijiet tat-tixjiħ. Sfond Din il-Kummissjoni poġġiet id-demografija fuq quddiem tal-aġenda tal-politika tal-UE. Ir-Rapport tal-Kummissjoni dwar l-impatt tat-tibdil demografiku ta' Ġunju 2020 wera li f'dawn l-aħħar 50 sena, l-istennija tal-għomor fit-twelid żdiedet b'madwar 10 snin kemm għall-irġiel kif ukoll għan-nisa. Il-Green Paper dwar it-Tixjiħ hija l-ewwel eżitu ta' dan ir-rapport u tniedi dibattitu dwar il-kwistjonijiet ewlenin relatati mat-tixjiħ fl-Ewropa u se tkun segwita mill-viżjoni fit-tul għaż-żoni rurali li se tħares ukoll lejn il-kwistjoni tad-depopolazzjoni. Għal aktar informazzjoni Green paper dwar it-tixjiħ Skeda informattiva Konsultazzjoni pubblika dwar it-tibdil demografiku fl-UE – green paper dwar it-tixjiħ Sit web tad-demografija